Jauns ceļš Eiropas attīstībai:

*ETUC* plāns ieguldījumu, ilgtspējīgas izaugsmes un kvalitatīvu darbavietu izveidei

Pieņemts ETUC izpildkomitejas sanāksmē 2013. gada 7. novembrī

Ievads

Ekonomiskā un sociālā situācija Eiropas Savienībā ir satraucoša, it īpaši valstīs, kas nonākušas grūtībās. Mēs izsakām nožēlu par pieaugošo nevienlīdzību un ģeogrāfisko nelīdzsvarotību, arvien augstāko bezdarba līmeni – īpaši jaunu cilvēku vidū -, patēriņa samazināšanos, apdraudēto sociālo kohēziju, pieaugošo politisko nestabilitāti, antieiropiski noskaņotu grupu veidošanos un vietējo tirgu sabrukumu. Šādu situāciju ir radījusi stingras taupības politika, kas sekmēja iekšējo devalvāciju, publisko pakalpojumu privatizāciju, algu, pensiju un sociālo pabalstu samazināšanu. Šobrīd esam nonākuši ekonomikas lejupslīdes spirālē un situācijā, kad ir palielinājušies valstu parādi. Pastāv draudi, ka recesija izplatīsies visā kontinentā un ietekmēs ekonomiku globālā mērogā. Turklāt minētā politika nevis palīdzēja pārvarēt ES ekonomiskās un politiskās atšķirības, bet gan saasināja tās.

Vissmagāk skartajās valstīs daudzi strādājošie ir nonākuši patiesā izmisumā, tādēļ izplatīta ir iedzīvotāju došanās īslaicīga vai pastāvīga darba meklējumos citās ES dalībvalstīs, turklāt ārpus regulētā darba tirgus, un tādējādi rodas piespiedu mobilitāte, nevis vēlamā pārvietošanās brīvība.

Tagad, 21. gadsimta otrajā pusē, sastopamies arī ar citām biedējošām problēmām — demogrāfiskās attīstības tendences, dabas resursu nepietiekamība, pieaugošās enerģijas cenas, jaunietekmes ekonomikas valstu loma pasaules tirdzniecībā, uzņēmējdarbības arvien lielāka atkarība no zināšanām un tehnoloģijām, nepārejošā nenoteiktība banku sektorā.

Mūsu steidzamākais uzdevums ir apturēt tautsaimniecības lejupslīdi un stagnāciju. Ir jānovērš pastāvīgā IKP samazināšanās vairākās ES valstīs. Lai pārvarētu ieilgušo stagnāciju Eiropas Savienībā kopumā, ir vajadzīgs spēcīgs atlabšanas process, kuru balstītu stabils finanšu sektors, kas kalpo reālajai ekonomikai. Tas ir veids, kā nodrošināt valstu finanšu ilgtspējīgu stabilitāti. Valsts budžetu konsolidācijai jānotiek stabilos ekonomikas posmos, un tā jāveic ilgākā laika periodā. Tai jābūt sociāli taisnīgai un jāgarantē kvalitatīvi publiskie pakalpojumi. Šo mērķi var sasniegt, pieļaujot elastīgumu attiecībā uz budžeta deficītu un/vai radot iespēju nepakļaut produktīvas investīcijas Stabilitātes paktā noteiktajiem budžeta ierobežojumiem.

*ETUC* ir pārliecināta, ka Eiropas Savienībai ir iespējas pārvarēt šo krīzi. Tās potenciāls ir balstīts uz izglītotiem cilvēkiem, spēcīgu industriālo bāzi, kvalitatīviem publiskā un privātā sektora pakalpojumiem, inovatīvām pētniecības un izglītības iestādēm, labi organizētām valsts iestāžu sistēmām, kultūras bagātību, iekļaujošu un godīgu labklājības sadalījumu ES valstīs un Eirozonu ar stabilu vienoto valūtu. Šo potenciālu ir jāizmanto, lai pārvarētu krīzi un radītu ieguvumu iedzīvotājiem. Diemžēl minētais potenciāls netiek attīstīts, bet gan drīzāk izšķiests. Eiropas Savienībai ir jāmobilizē spēki labākai, vienlīdzīgākai, labklājīgākai, demokrātiskai un mierpilnai nākotnei.

Lai to panāktu, ir vajadzīgi ieguldījumi enerģijas ražošanā un enerģijas patēriņa samazināšanā, lai mazinātu gan enerģētisko atkarību, gan siltumnīcefekta gāzu emisijas. Tādēļ ir nepieciešami ieguldījumi ilgtspējīgās nozarēs, it īpaši MVU, un pakalpojumos, apmācībā, izglītībā, pētniecībā un izstrādē, modernā transporta infrastruktūrā, ES reindustrializācijā, efektīvos privātā sektora pakalpojumos un augstas kvalitātes publiskos pakalpojumos.

Steidzami ir jāuzņem jauns virziens uz nākotni, jāstabilizē tautsaimniecības vide, jārada 21. gadsimtam atbilstošas darbavietas, un jānodrošina, lai ikvienam būtu sasniedzama labklājīga dzīve. Eiropai ir vajadzīga ilgtermiņa atveseļošanas programma.

Atveseļošanas plāns būtu ceļš uz ciešāk integrētu Eiropas Savienību, tas būtu izdevīgs visām valstīm un būtu solidaritātes akts attiecībā uz tām dalībvalstīm, kas nonākušas īpašās grūtībās; tā pamatā ir demokrātija, solidaritāte, stabilitāte un saskaņotība. Tas būtiski sekmētu valstu ekonomiku modernizāciju un produktivitātes uzlabošanu.

Kopīgs darbs Eiropas Savienībā, lai nodrošinātu ilgtspējīgus ieguldījumus un cienīgas darbavietas.

Iekšējās devalvācijas politikas ir bijušas pieprasījumam un ieguldījumiem nelabvēlīgas; šādas politikas ir arī veicinājušas negodīgu konkurenci attiecībā uz darba samaksu, darba nosacījumiem un darba likumdošanu. Mums ar pastiprinātas sadarbības palīdzību ir jānovērš minētās tendences.

Plašāku sadarbības tvērumu nodrošinātu šādi pasākumi:

* sadarbība jautājumos, kas saistīti ar izvairīšanos no nodokļu maksāšanas, krāpšanu un nodokļu oāzēm, nodrošinot visaptverošu informācijas apmaiņu un sadarbību starp valstu nodokļu iestādēm;
* finanšu tirgu reforma, lai atgūtu ES ekonomikas līdzsvaru;
* ciešāka sadarbība starp valstu iestādēm, civildienestiem un publiskajiem dienestiem, lai sekmētu augstas kvalitātes publiskā sektora (sabiedriskos) pakalpojumus ilgtermiņā;
* sociālo partneru iesaistīšana sociālā dialoga, darba koplīgumu un strādājošo līdzdalības stiprināšanā, it īpaši attiecībā uz saimnieciskās pārvaldības procesu valstu un ES līmenī, izglītību un apmācību, kā arī darba tirgus reformu;
* Eiropas sociālo standartu popularizēšana, ievērošana un paplašināšana, lai apkarotu apšaubāmus un bīstamus darbus, un veicinātu kvalitatīvu un cienīgu darbu.

Dažām grūtībās nonākušām valstīm ir vajadzīgi papildu pasākumi, lai stabilizētu ekonomiku un izveidotu noturīgas un spēcīgas valsts struktūras. Esošo divpusējo un daudzpusējo aizdevuma līgumu termiņu pagarināšana, it īpaši attiecībā uz jaunām ilgtermiņa investīcijām, un būtiska procentu likmju samazināšana nodrošinātu saimnieciskās attīstības stabilitāti. Šajā kontekstā eiroobligāciju ieviešana var palīdzēt aizsargāt grūtībās nonākušās valstis pret nekontrolētu spekulāciju un būtu efektīvs instruments produktīvām investīcijām. Tas nozīmē arī, ka būtu jāpārskata ECB pilnvaras, piešķirot šai institūcijai galējās iespējas aizdevēja lomu.

ES budžetā, konkrēti – struktūrfondos - būtu jāparedz atbalsts ilgtspējīgai izaugsmei, ieguldījumiem un cienīgu darbavietu radīšanai. Gan neiztērētie resursi, gan jaunie struktūrfondi būtu jāizmanto, lai sekmētu šajā plānā paredzētās prioritātes atbilstoši Stratēģijas "ES 2020" mērķiem. Jāatvieglo struktūrfondu izmantošana, vienkāršojot procedūras, un no mērķiem, kas izvirzīti budžeta deficīta un parādu jomā, jāsvītro līdzfinansēšanas resursi.

Eiropas Savienībai vajadzīgs atveseļošanas plāns, lai nodrošinātu ilgtspējīgu izaugsmi un cienīgas darbavietas

Īstermiņa stimuli, kas tika atbalstīti 2009. gadā, vairs nav pietiekami. Lai pārvarētu samilzušās grūtības un atšķirības Eiropas Savienībā, mums nepieciešama ilgtermiņa perspektīva. Mēs ierosinām izvirzīt mērķi: 10 gadu ilgā laika periodā katru gadu investēt papildus 2% no ES IKP.

Plāna mērķi ir šādi:

* nodrošināt labklājību, kā arī pietiekami daudz cienīgu un augsti kvalitatīvu darbavietu ar nākotnes perspektīvu, it īpaši jauniešiem;
* plānam jābūt ilgtspējīgam, izstrādātam tā, lai būtu iespējams saglabāt Eiropas sabiedrības kohēziju, un pielāgotam ekoloģiskajiem, sociālajiem un demogrāfiskajiem izaicinājumiem;
* tam jābūt kontrolētam demokrātiski;
* tas jāizvērš kā visas Eiropas līmeņa pārvalstu projekts, nevis kā valsts līmeņa veicinošu pasākumu kopums vai Eiropas valstu investīciju programma;
* īstermiņā nepieciešamos pasākumus iekļaut ilgtermiņa problēmjautājumu risināšanā, un turpināt tos īstenot pat ekonomikas uzplaukuma periodā;
* izstrādāt tirgus noteikumus un noteikt politikas ievirzes, tādējādi novirzot privātus ieguldījumus inovatīvos projektos ar nākotnes perspektīvu;
* nodrošināt stingru finansējumu, vienlaikus dodot Eiropas valstīm iespēju radīt nodokļu ienākumu, kas nepieciešams sabiedrisko pakalpojumu sniegšanai un valsts parāda samazināšanai;
* sekmēt ienākuma pārdali, lai mazinātu nevienlīdzību un apkarotu nabadzību gan valstu, gan Eiropas līmenī;
* plānam jādarbojas līdztekus nodokļu politikai, kas sekmētu tādus ieguldījumus, kas veicina izaugsmi augsti kvalitatīvā nodarbinātībā un mudina uzņēmumus īstenot sociāli atbildīgu darbību.

Bagātajām un ekonomiski spēcīgākajām valstīm būs jāiegulda nākotnes investīciju finansēšanā vairāk nekā vājāko valstu grupām.

Šādam plānam jābūt atvērtam ikvienai ES dalībvalstij, taču investīcijas tiktu novirzītas tikai tām valstīm, kas dod ieguldījumu šā plāna īstenošanā.

Ieguldījumu virzienus varētu noteikt, pamatojoties uz agrākajām ES un EIB prioritātēm. Tās ietver šādas jomas:

* Enerģijas pārveide (sk. Enerģētikas ceļvedis 2050, Eiropas Komisija);
* Transporta tīkli un infrastruktūra (piem, Eiropas Transporta tīkls – TEN transports);
* Izglītība un apmācība;
* Platjoslas tīklu paplašināšana;
* Ražošanas nākotne (atbalsts MVU – ar nosacījumu, ka tie piemēro tiesiskus noteikumus, par kuriem panākta kolektīva vienošanās -, energoefektivitāte un resursu efektīva izmantošana, zemas procentu likmes aizdevumiem, mikrokredītu programmas utt.);
* Publiskie (sabiedriskie) un privātie pakalpojumi (piem., pilsētvides atjaunošana, veselības un sociālā aprūpe);
* Infrastruktūra un mājokļi gados veciem cilvēkiem;
* Sociālie mājokļi;
* Ilgtspējīga ūdens resursu apsaimniekošana

Eiropas mēroga ieguldījumu projekti jāizstrādā ciešā saistībā ar valstu ieguldījumu projektiem. Prioritāte jāpiešķir tiem ieguldījumiem, kas būtiski ietekmē vietējo saimniecisko darbību. Tas jāveic atbilstoši uzdevumam novirzīt ieguldījumus tiem mērķiem, kur ir vislielākās izredzes nākotnē saņemt finansiālu atdevi no investīcijām.

Virzība uz demokrātisku institucionālu vienošanos un atveseļošanas plāna finansēšanu

Lai pārvaldītu plāna īstenošanu, ir vajadzīga Eiropas līmeņa iestāde; šāda iestāde pavērs iespējas piekļūt finansējumam visā ES un kā pamatu ieguldījumu finansēšanai visā Eiropas Savienībā var emitēt Eiropas ilgtermiņa obligācijas ar salīdzinošu zemu procentu likmi.

Pastāv vairākas Eiropas investīciju plāna pārvaldes, koordinēšanas, īstenošanas un demokrātiskas kontroles iespējas, piemēram,

* esošas struktūras (struktūru), piem., EIB izmantošana

un/vai

* no jauna radītas struktūras izmantošana, kuras izveidē piedalītos dalībvalstis, Eiropas Parlaments un Eiropas Komisija.

Abos gadījumos izšķirīgi svarīgi ir nodrošināt stratēģiskās politikas ievirzes demokrātisku kontroli, atveseļošanas plāna īstenošanas uzraudzību un tā koordināciju. Kā to paveikt, būtu jālemj Eiropas Parlamentam.  Visos šā demokrātiskā procesa posmos ir jāiesaista sociālie partneri.

Abos gadījumos šī iestāde saņemtu un pārvaldītu sākotnējo akciju kapitālu un tad piesaistītu papildfinansējumu, emitējot ilgtermiņa obligācijas, kas nodrošinātu ikgadēju ienesīgumu (procentu peļņu), izmantojot priekšrocības, ko sniedz liela apjoma ietaupījumi gan ES, gan ārpus tās, meklējot drošu ieguldījumu iespējas.

Kā standarta metodi jāizmanto tiešās investīcijas, aizdevumus ar zemām procentu likmēm, ieguldījumu dotācijas un/vai nesen ieviestās projektu obligācijas. Tās tiktu izmantotas pēc dalībvalstu uzņēmumu, valdību, reģionālo un vietējo pašvaldību un citu organizāciju pieteikumiem. Tādējādi veiksmīga īstenošana ir atkarīga no pārliecinošu projektu plūsmas.

Procentu maksājumu saistības par publiskā sektora struktūru aizņēmumiem varētu segt no papildus nodokļu ieņēmumiem, kas tiks gūti ekonomikas atveseļošanas rezultātā.

Privātajam sektoram izsniegtajiem aizdevumiem jābūt komerciāli dzīvotspējīgiem un tādējādi jārada atdeve.

Lai saglabātu iespējami zemu procentu likmi 10 gadu obligācijām, Eiropas iestādei, kura tās izlaiž, ir jābūt uzskatāmai par maksātspējīgu aizņēmēju ar stabilu kredītreitingu finanšu tirgos. Tātad tai jābūt iestādei, kuras rīcībā ir pietiekams kapitāls. Par to, kā organizēt šā kapitāla finansēšanas avotus, jālemj dalībvalstīm.

Lielāko krīzes radīto slogu uz saviem pleciem iznesuši strādājošie un nodokļu maksātāji, un tagad ir pienācis laiks arī pārtikušajiem un bagātajiem dot vienreizēju ieguldījumu Eiropas izaugsmes un ieguldījumu sargorganizācijas kapitāla finansēšanā, piemēram, maksājot vienreizēju īpašuma nodokli.

Dalībvalstis varētu izlemt izmantot neizlietotos struktūrfondu līdzekļus šā kapitāla finansēšanai un/ vai izmantot struktūrfondus aizņēmumu līdzgarantēšanai. Arī Komisija varētu piedalīties kā saistīto garantiju sniedzēja.

Sākotnējās atmaksāšanas prasības ir ārkārtīgi zemas – tās veido vienīgi procentu maksājumi par ilgtermiņa kredītiem. Lai gan maksājumi laika gaitā palielināsies, īpaši, kad būs jāatmaksā sākotnējās aizdevumu summas, tie vienmēr būs relatīvi mazi salīdzinājumā ar nodokļu ieņēmumu kāpumu, pieņemot, ka minētie ieņēmumi pieaugs atbilstoši IKP, tiklīdz tiks atjaunota IKP izaugsme.

Tāpēc nav vajadzības palielināt nodokļu likmes vai ieviest jaunus nodokļus. Tomēr dalībvalstis var izvēlēties pašas savus līdzekļus papildu ieņēmumu piesaistīšanai.

Ieņēmumus no finanšu darījumu nodokļa varētu izmantot sākotnējā kapitāla, kas jāiemaksā valstu valdībām, finansēšanai vai aizdevumu procentu finansēšanai.

Rezultātu prognozēšana:

Ilgtermiņa ieguldījumu plāns palielinās valsts ienākumus un nodarbinātības līmeni šādos veidos:

* ieguldījumu tūlītēja ietekme, t.i., lielāka nodarbinātība būvniecības projektos un no tā izrietošais pieprasījuma pieaugums;
* nodokļu ieņēmumu būtisks pieaugums, kas būs vairāk nekā pietiekams, lai atmaksātu aizdevumus;
* iespējams izstrādāt pamatotas prognozes par plāna īstenošanas rezultātā panākto ietekmi uz ienākumu un nodarbinātības līmeni dažu turpmāko gadu griezumā.

Ierosinātajai ieguldījumu palielināšanai par 2% no ES IKP katru gadu vajadzētu dot impulsu privāto ieguldījumu papildu piesaistei un tādējādi sekmēt vērienīgus privātā sektora modernizācijas pasākumus.

Ilgtermiņā aktīva, uz Eiropas valstu tautsaimniecības pamatīgu pārveidi vērsta ieguldījumu stratēģija enerģētikas jomā varētu radīt 11 miljonus jaunu pilna laika inovatīvu darbavietu (sk. 1. pielikumu).

Kvantitatīva izaugsme un augsts nodarbinātības līmenis rada arī vispiemērotāko bāzi parāda līmeņa samazināšanai un budžeta stabilizēšanai. Mūsu plāns būs ES dalībvalstīm izdevīgs, jo tās saņems papildu impulsu izaugsmei un nodarbinātībai, un varēs to izmantot, lai gūtu būtiski lielākus tiešos un netiešos nodokļu ieņēmumus no ienākumu nodokļa, PVN, uzņēmumu ienākuma nodokļa, sociālās apdrošināšanas iemaksām, kā arī lai samazinātu bezdarba izmaksas. Tas, savukārt, atvieglos parādsaistību dzēšanu.

Ieguldījumiem jaunu izglītības, mācību, pētniecības, veselības aprūpes un citu pakalpojumu sniedzēju iestāžu izveidē var būt lietderīga ilgtermiņa ietekme vienīgi tad, ja ir paredzēti līdzekļi nepieciešamā personāla algošanai. Jaunu pienācīgas kvalitātes darbavietu radīšana ir pretrunā stingras taupības politikai, kuras ietvaros veiktie valsts tēriņu samazinājumi ir noveduši pie emigrācijas un intelektuālā darba spēka aizplūšanas.

Nav iespējams precīzi novērtēt ilgtermiņa ietekmi pēc ieguldījumu projektu pabeigšanas. Tai jābūt būtiskai. Piemēram, enerģijas pārveides rezultātā tiks samazinātas oglekļa dioksīda emisijas un enerģijas piegāde Eiropā tiks atsaistīta no degvielas importa, tādējādi potenciāli radot 300 miljardus lielus ietaupījumus Eiropas kurināmā izmaksās. Tas ļautu Eiropai dot būtisku ieguldījumu globālo klimata pārmaiņu ietekmes mazināšanāi un kļūt par paraugu citiem tautsaimniecības reģioniem visā pasaulē.